Diari Oficial de la Generalitat Valenciana


Sumari del DOGV 8149, del 16-10-2017 (2017/9008)

DECRET 159/2017, de 6 d'octubre, del Consell, pel qual es regula la instal·lació i l'ús de desfibril·ladors automàtics i semiautomàtics externs fora de l'àmbit sanitari, a la Comunitat Valenciana.
----------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2017/10/06/159/dof/vci/html**

### Dades del document

Número de DOGV
:   8149

Data del DOGV
:   16-10-2017

Secció del DOGV
:   I. DISPOSICIONS GENERALS

Número del document
:   2017/9008


Data del document
:   06-10-2017

Organisme emissor
:   Conselleria de Sanitat Universal i Salut Pública

Tipus de document
:   Decret

Anàlisi jurídica

 Descriptors 

:   * Conselleria de Sanitat Universal i Salut Pública
    * legislació

DECRET 159/2017, de 6 d'octubre, del Consell, pel qual es regula la instal·lació i l'ús de desfibril·ladors automàtics i semiautomàtics externs fora de l'àmbit sanitari, a la Comunitat Valenciana. [2017/9008]  
Índex  
Preàmbul  
Article 1. Objecte i àmbit d'aplicació  
Article 2. Definicions  
Article 3. Espais obligats a disposar del DESA  
Article 4. Requisits d'instal·lació i ubicació del DESA  
Article 5. Comunicació de la instal·lació i retirada del DESA  
Article 6. Utilització del DESA  
Article 7. Notificació de la utilització del DESA  
Article 8. Personal autoritzat per a l'ús del DESA  
Article 9. Programes de formació per a l'ús del DESA  
Article 10. Acreditació dels centres de formació  
Article 11. Requisits dels centres de formació  
Article 12. Inspecció i control  
Article 13. Infraccions i sancions  
Disposició addicional primera. Centres educatius  
Disposició addicional segona. Entitats locals  
Disposició addicional tercera. Taxes  
Disposició addicional quarta. Incidència pressupostària  
Disposició transitòria primera. Adequació dels espais i comunicació  
  
Disposició transitòria segona. Homologació  
Disposició derogatòria única  
Disposició final primera. Desenvolupament  
Disposició final segona. Entrada en vigor  
  
  
Preàmbul  
  
La Constitució Espanyola, en l'article 43, reconeix el dret de tota la ciutadania a la protecció de la salut i la competència dels poders públics per a organitzar i tutelar la salut pública.  
La Llei 14/1986, de 25 d'abril, general de sanitat, té per objecte la regulació general de totes les accions que permeten fer efectiu el dret a la protecció de la salut, i estableix en l'article 6.4 que les actuacions de les administracions públiques sanitàries estaran orientades a garantir, entre altres, l'assistència sanitària en tots els casos de pèrdua de salut.  
  
L'Estatut d'Autonomia de la Comunitat Valenciana estableix en l'article 54 que és competència exclusiva de la Generalitat l'organització, administració i gestió de totes les institucions sanitàries públiques dins del territori de la Comunitat Valenciana.  
La Llei 10/2014, de 29 de desembre, de la Generalitat, de salut de la Comunitat Valenciana, estableix que són activitats bàsiques del Sistema Valencià de Salut, entre altres, la promoció, la informació i l'educació per a la salut de la població; la prevenció i control dels riscos per a la salut de la comunitat; la prevenció i control de les malalties i les situacions d'emergència sanitària, i en l'article 36 assenyala que la prevenció de la malaltia és el conjunt d'actuacions i serveis destinats a reduir la incidència i la prevalença de certes malalties, lesions i discapacitats en la població i a atenuar o eliminar, en la mesura que siga possible, les seues conseqüències negatives per mitjà d'accions individuals i col·lectives.  
Les malalties cardiovasculars són la primera causa de mort en el món occidental, i destaquen entre aquestes la mort sobtada cardíaca, com a resultat d'una aturada cardíaca secundària principalment a la fibril·lació ventricular. Aquest ritme cardíac caòtic representa entre el 75 % i el 80 % de les morts sobtades d'origen cardíac i requereix d'atenció immediata, ja que per cada minut que es retarda el seu tractament adequat es redueix en un 10 % la possibilitat de supervivència de la persona que la pateix.  
Les evidències clíniques i científiques ratifiquen que la desfibril·lació primerenca i la reanimació cardiopulmonar bàsica de qualitat són la resposta més adequada i el tractament específic de la fibril·lació ventricular. La correcta actuació davant d'una situació de parada cardiorespiratòria ha de formar part d'una acció integral entre els distints intervinents en la cadena de supervivència que garantisca la continuïtat assistencial i que la componen quatre anelles: reconeixement de la situació d'una víctima d'aturada cardíaca, activació immediata dels serveis d'emergències sanitàries, inici precoç d'una reanimació cardiopulmonar (RCP), i desfibril·lació primerenca mentres arriben els serveis sanitaris especialitzats per a continuar l'assistència i traslladar el pacient a un centre sanitari, si escau.  
El Reial decret 365/2009, de 20 de març, estableix les condicions i requisits mínims de seguretat i qualitat en la utilització de desfibril·ladors automàtics i semiautomàtics externs fora de l'àmbit sanitari (d'ara endavant DESA) i encarrega a les autoritats sanitàries de les comunitats autònomes, l'establiment dels mecanismes de control i inspecció oportuns, el procés de notificació per a la instal·lació dels DESA, els mecanismes necessaris per a autoritzar el personal per a l'ús dels DESA, la promoció i recomanacions per a la instal·lació dels DESA d'acord amb les recomanacions dels organismes internacionals i per a promoure els mecanismes de coordinació oportuns amb els dispositius de protecció civil, bombers, policia local i altres que foren necessaris per a estendre la instal·lació dels DESA.  
  
A la Comunitat Valenciana la «utilització de desfibril·ladors semiautomàtics externs per personal no mèdic» va ser regulada pel Decret 220/2007, de 2 de novembre, del Consell, derogat pel Decret 157/2014, de 3 d'octubre, del Consell, pel qual s'estableixen les autoritzacions sanitàries i s'actualitzen, creen i organitzen els registres d'ordenació sanitària de la Conselleria de Sanitat.  
Aquest Decret 157/2014, va establir determinades disposicions referides a la utilització dels desfibril·ladors automàtics i semiautomàtics externs fora de l'àmbit sanitari, determinant en l'article 7 que l'ús a la Comunitat Valenciana dels desfibril·ladors automàtics i semiautomàtics externs fora de l'àmbit sanitari, es realitzarà d'acord amb el que estableix el Reial decret 365/2009, de 20 de març, pel qual s'estableixen les condicions i els requisits mínims de seguretat i qualitat en la utilització dels desfibril·ladors automàtics i semiautomàtics externs fora de l'àmbit sanitari, així com al que disposa el Reial decret 1.591/2009, de 16 d'octubre, pel qual es regulen els productes sanitaris. Així mateix, aquest decret concreta que la conselleria amb competències en matèria de sanitat podrà determinar altres requisits i condicions per a la instal·lació i ús dels desfibril·ladors automàtics i semiautomàtics externs fora de l'àmbit sanitari.  
  
D'acord amb la normativa bàsica estatal, considerant que hi ha experiència acumulada en la utilització de DESA a la Comunitat Valenciana, existint un alt grau de conscienciació social davant el problema de la mort sobtada, el consens entre professionals i l'interès de l'administració sanitària de la Generalitat a promoure i facilitar l'ús de DESA, suprimint barreres innecessàries i facilitant l'accés públic a la desfibril·lació per a augmentar la supervivència de la aturada cardíaca, s'ha considerat oportú aprovar una nova norma que regule en l'àmbit de la Comunitat Valenciana, la instal·lació i ús del DESA. Es justifica així l'interès general d'aquesta norma; arreplega la regulació necessària per a atendre les necessitats cobrir, es dicta a l'empara del Reial decret 365/2009, de 20 de març, estableix les condicions i requisits mínims de seguretat i qualitat en la utilització de desfibril·ladors automàtics i semiautomàtics externs fora de l'àmbit sanitari; s'ha complit amb els tràmits previstos en l'article 7 de la Llei 19/2013, de 9 de desembre, de transparència, accés a la informació pública i bon govern, publicant-se els tràmits en el Diari Oficial de la Generalitat Valenciana i en la pàgina web de la Conselleria de Sanitat Universal i Salut Pública; i no implica càrregues administratives innecessàries en la seua aplicació, les mínimes per a la seua efectivitat. Amb tot això es justifica l'adequació del decret als principis de necessitat, eficàcia, proporcionalitat, seguretat jurídica, transparència i eficiència que arreplega l'article 129 de la Llei 39/2015, d'1 d'octubre, del procediment administratiu comú de les administracions públiques.  
  
Aquesta disposició està inclosa en el Pla normatiu de l'Administració de la Generalitat per a 2017.  
En el procés d'elaboració d'aquest decret, s'han emès els preceptius informes, s'han realitzat els tràmits d'audiència pertinents i s'ha donat compliment a l'article 43 de la Llei 5/1983, de 30 de desembre, de la Generalitat, del Consell.  
Per tot això, a proposta de la consellera de Sanitat Universal i Salut Pública, conforme amb el Consell Jurídic Consultiu de la Comunitat Valenciana i amb la deliberació prèvia del Consell en la sessió de 6 d'octubre de 2017,  
  
  
DECRETE  
  
Article 1. Objecte i àmbit d'aplicació  
Constitueix l'objecte d'aquest decret regular, en l'àmbit territorial de la Comunitat Valenciana, la instal·lació i ús fora de l'àmbit sanitari, de desfibril·ladors automàtics i semiautomàtics externs (d'ara endavant DESA), per primers intervinents aliens a la professió sanitària, davant una situació d'aturada cardíaca, així com establir-ne l'obligatorietat de la disponibilitat en determinats espais d'ús públic.  
  
  
Article 2. Definicions  
1. Als efectes d'aquest decret s'entén per:  
a) Desfibril·lador automàtic o semiautomàtic extern (DESA): el producte sanitari destinat a analitzar el ritme cardíac, identificar les arítmies mortals tributàries de desfibril·lació i administrar una descàrrega elèctrica amb la finalitat de restablir el ritme cardíac viable amb alts nivells de seguretat. Aquesta definició inclou també els denominats desfibril·ladors externs automàtics.  
b) Persona intervinent: la persona que té contacte inicial amb el pacient, identifica la situació d'emergència, alerta els serveis d'emergència a través d'una crida al 112, inicia maniobres de reanimació i fa ús d'un DESA, fora de l'àmbit sanitari.  
c) Personal autoritzat per a ús d'un DESA: el personal que acredite la superació dels programes de formació inicial i continuada per a l'ús de DESA.  
d) Aforament: el nombre màxim autoritzat de persones que pot admetre un recinte destinat a espectacles o altres actes públics.  
e) Afluència mitjana diària: el nombre mitjà de persones que diàriament acudeixen a un determinat espai o lloc. S'obté dividint l'afluència total anual de persones en aqueix determinat espai pel nombre de dies que en aquell any, en aqueix determinat espai, ha estat disponible al públic.  
f) Establiment: aquell lloc en el qual s'exerceix una activitat comercial, industrial o professional.  
2. Als efectes d'aquest decret, s'entén per establiment públic, els locals en què es realitzen els espectacles públics i les activitats recreatives, sense perjuí que els espectacles i activitats esmentats puguen ser desenvolupades en instal·lacions portàtils, desmuntables o en la via pública; tal com es defineixen en l'apartat c del punt 1 de l'article 1, de la Llei 14/2010, de 3 de desembre, de la Generalitat, d'Espectacles, públics, activitats recreatives i establiments públics.  
  
  
Article 3. Espais obligats a disposar del DESA  
Quedaran obligats a disposar del DESA, en condicions aptes de funcionament i llest per al seu ús immediat, les persones físiques i les persones jurídiques responsables de la gestió o explotació dels espais següents:  
1. Instal·lacions de transport: aeroports i ports comercials, estacions o baixadors d'autobusos o ferrocarril de poblacions de més de 50.000 habitants, i les estacions de metro amb una afluència mitjana diària igual o superior a 2.000 persones.  
2. Instal·lacions, centres o complexos esportius en què el nombre de persones usuàries diàries, tenint en compte tots els seus espais esportius disponibles, siga igual o superior a 500.  
3. Centres educatius amb un aforament igual o superior a 1.500 persones.  
4. Establiments públics amb un aforament igual o superior a 1.000 persones.  
  
Article 4. Requisits d'instal·lació i ubicació del DESA  
1. Els DESA que siguen instal·lats hauran de complir amb el que estableix el Reial decret 1.591/2009, de 16 d'octubre, pel qual es regulen els productes sanitaris, i ostentaran el marcat CE que garanteix la seua conformitat amb els requisits essencials que els siguen aplicables.  
2. Els DESA seran instal·lats en llocs visibles i hauran d'estar senyalitzats de manera clara i senzilla per mitjà de la senyalització universal recomanada pel Comitè Internacional de Coordinació sobre Ressuscitació (ILCOR). La ubicació esmentada haurà d'identificar-se degudament en els plànols o mapes informatius del lloc, si en tinguera. Junt amb el desfibril·lador es mostraran amb claredat i adequada visibilitat el telèfon d'emergències 112 i les instruccions d'ús del DESA.  
  
Article 5. Comunicació de la instal·lació i retirada del DESA  
1. Les entitats públiques o privades obligades a instal·lar un DESA per al seu ús per personal no sanitari, així com les entitats públiques o privades i particulars que no estant obligats a això vullguen fer-ho voluntàriament; prèviament a la seua instal·lació, hauran de comunicar-ho al departament competent en matèria d'ordenació sanitària de la conselleria competent en matèria de sanitat, per a la seua inscripció en el Registre Autonòmic de Desfibril·ladors Automàtics i Semiautomàtics Externs, de conformitat amb la normativa vigent que desenvolupe el procediment d'inscripció en aquest registre.  
2. La retirada d'un DESA instal·lat haurà de ser, així mateix, comunicada al departament competent en matèria d'ordenació sanitària de la conselleria competent en matèria de sanitat, per a la seua baixa en el Registre Autonòmic de Desfibril·ladors Automàtics i Semiautomàtics Externs.  
Article 6. Utilització del DESA  
La utilització d'un DESA comporta l'obligació de contactar de manera previ al seu ús o, si és el cas, de forma immediata, davant de la impossibilitat de fer-ho per no estar present més d'una persona, amb el servei d'emergències sanitàries (SES) de la conselleria amb competències en matèria de sanitat, a través del telèfon d'emergències 112, a fi d'activar de manera ràpida tota la cadena de supervivència i garantir la continuïtat assistencial de la persona afectada.  
  
Article 7. Notificació de la utilització del DESA  
Després de cada ús d'un DESA i després de la finalització de la intervenció, la persona titular o persona física o jurídica responsable de la gestió o explotació d'aquells espais o llocs on es trobe instal·lat el DESA utilitzat, haurà de remetre al Centre d'Informació i Coordinació d'Urgències (CICU) dependent del Servei d'Emergències Sanitàries, en un termini màxim de 72 hores, el document de registre que el propi equip DESA proporciona, acompanyat del model de comunicació que es troba disponible en la seu electrònica o portal institucional de la Generalitat en internet www.gva.es, i també en la pàgina web de la conselleria amb competències en matèria de sanitat, www.san.gva.es.  
  
  
Article 8. Personal autoritzat per a l'ús del DESA  
1. Estan autoritzats per a l'ús del DESA:  
a) Les persones que estiguen en possessió de la llicenciatura de Medicina i Cirurgia o grau de Medicina, diplomatura d'Infermeria o grau d'Infermeria, o Formació Professional de tècnic en Emergències Sanitàries.  
b) Les persones que hagen cursat titulacions oficials reconegudes a Espanya el programa de les quals incloga formació en reanimació cardiopulmonar, suport vital bàsic i ús del DESA, amb un contingut i la durada que com a mínim es corresponga amb l'especificat en els programes de formació.  
c) Les persones dels estats membres la Unió Europea que hagen realitzat els cursos o programes exigits per a això en els seus països, prèvia homologació per la unitat administrativa amb competència en formació i docència en matèria de sanitat, si es constatara que hi ha equivalència en contingut i durada amb els programes de formació inicial i continuada per a l'ús de DESA. L'homologació tindrà una validesa de dos anys a comptar de la data de realització del curs.  
d) I totes aquelles persones que hagen superat els programes de formació inicial i continuada per a l'ús de DESA.  
2. De forma excepcional, en aquells casos en què no es trobe present cap persona acreditada per a l'ús del DESA, quan concórrega hi la circumstància i a fi d'augmentar les possibilitats de supervivència, podrà fer ús del DESA, qualsevol persona que es trobe present en el lloc de la aturada cardíaca i sempre que estiga en comunicació amb el Centre d'Informació i Coordinació d'Urgències (CICU) a través del telèfon d'emergències 112.  
  
Article 9. Programes de formació per a l'ús del DESA  
1. Els programes de formació inicial i de formació continuada per a l'ús del DESA per personal no sanitari, se establiran per resolució de la persona titular de la direcció general amb competències en matèria d'assistència sanitària de la conselleria amb competències en matèria de sanitat i es publicarà en el Diari Oficial de la Generalitat Valenciana.  
  
2. La persona titular o persona física o jurídica que tinga instal·lat un DESA en les seues dependències per estar obligat a això o per fer-ho de manera voluntària, haurà de garantir, en tot cas, la formació del personal previst per a l'ús del DESA.  
3. Les persones que hagen superat el programa de formació inicial ha d'actualitzar la seua formació almenys cada dos anys, per mitjà de la superació del programa de formació continuada.  
4. Els programes de formació seran impartits per les persones físiques o jurídiques, públiques o privades, que estiguen acreditades com a centres de formació per a la realització de programes de formació de personal no sanitari, per a l'ús de desfibril·ladors automàtics i semiautomàtics externs per la unitat administrativa amb competència en matèria formació i docència de la conselleria competent en matèria de sanitat.  
  
5. Seran els centres de formació acreditats els que hauran d'expedir els certificats individuals a l'alumnat que superen els programes, en el qual conste com a mínim: la resolució d'acreditació del centre de formació per part de l'òrgan competent, el nom del centre o entitat que l'ha impartit, nom del programa realitzat (inicial o de formació continuada), durada, lloc, data de realització i període de vigència del certificat, i nom de la persona firmant del certificat esmentat. Així mateix, el centre acreditat haurà de registrar i custodiar la documentació de cada un dels programes realitzats (materials docents i actes amb la relació de l'alumnat amb dret a certificat) per un període mínim de cinc anys.  
  
6. El programa de formació inicial haurà de realitzar-se de forma presencial.  
  
Article 10. Acreditació dels centres de formació  
1. Les persones físiques o jurídiques, públiques o privades, que estiguen interessades a ser centres acreditats per a la realització de programes de formació de personal no sanitari per a l'ús de desfibril·ladors automàtics i semiautomàtics externs, hauran de presentar sol·licitud, que es troba disponible en la seu electrònica o portal institucional de la Generalitat en internet www.gva.es, i també en la pàgina web de la conselleria amb competències en matèria de sanitat, www.san.gva.es, en el registre de la unitat administrativa amb competència en matèria formació i docència de la conselleria competent en matèria de sanitat, o en qualsevol de les formes previstes en la legislació reguladora del procediment administratiu comú de les administracions públiques, junt amb la documentació següent:  
a) Document acreditatiu de la personalitat de la persona o entitat sol·licitant i, si és el cas, de la representació que ostenta.  
b) En cas de persones físiques o jurídiques privades còpia compulsada del justificant que acredite que consta donat d'alta de l'Impost sobre Activitats Econòmiques (IAE).  
c) Memòria justificativa que inclourà una declaració responsable sobre el compliment dels requisits que han d'observar els centres de formació i que s'arrepleguen en l'article següent del present decret, sense perjuí de la documentació que haurà d'aportar i que fa falta en aqueix mateix article.  
2. La unitat administrativa amb competència en matèria de formació i docència de la conselleria competent en matèria de sanitat, incoarà el corresponent expedient, estudiarà la sol·licitud i documentació presentada, i verificarà el compliment dels requisits que exigeix la normativa, podent requerir-ne l'esmena de conformitat amb el que disposa la legislació reguladora del procediment administratiu comú de les administracions públiques.  
3. A la vista de l'expedient complet i de la proposta de resolució de la unitat administrativa amb competència en matèria formació i docència, la persona titular del centre directiu competent en matèria formació i docència de la conselleria competent en matèria de sanitat, dictarà i notificarà resolució d'acreditació o la seua denegació en el termini màxim de quatre mesos des de la presentació de la sol·licitud. La resolució esmentada posa fi a la via administrativa.  
Transcorregut el termini indicat en el paràgraf anterior per a dictar una resolució d'acreditació, sense que es produïsca la notificació de la resolució expressa, s'entendrà estimada la sol·licitud d'acreditació.  
4. L'acreditació dels centres de formació tindrà una vigència de tres anys, a comptar de la data que es precise en la resolució.  
5. La renovació de l'acreditació haurà de ser sol·licitada dins dels tres mesos anteriors a la finalització del termini de vigència, a instància de la persona o entitat titular del centre de formació acreditat, presentant una breu memòria dels programes realitzats i indicant específicament si s'ha produït algun canvi en les condicions del seu centre expressades en la memòria inicial.  
La comprovació i compliment de les condicions i requisits per al manteniment de l'acreditació del centre implicarà, després de l'oportú expedient, la corresponent resolució de renovació de l'acreditació, de la persona titular del centre directiu competent en matèria formació i docència de la conselleria competent en matèria de sanitat.  
  
La falta de renovació en termini, determinarà la pèrdua de l'acreditació per a la impartició de la formació a què es refereix el present decret.  
En aquests casos, per a sol·licitar una nova acreditació com a centre de formació, la persona o entitat haurà d'iniciar un nou procediment.  
6. L'acreditació d'un centre quedarà sense efecte i podrà ser revocada d'ofici per l'Administració, després de la tramitació del corresponent procediment amb audiència de la persona o entitat interessada, sense dret a cap indemnització, si es constata que s'han deixat de complir els requisits establits que van motivar el seu atorgament. El termini màxim per a resoldre sobre la revocació serà de tres mesos, a comptar de la data d'adopció de l'acord d'iniciació del procediment de revocació. Transcorregut el termini indicat sense que es produïsca la notificació a l'interessat de la resolució expressa, s'entendrà caducat aquest procediment.  
  
7. Qualsevol modificació de l'equip docent posterior a l'acreditació del centre haurà de ser notificada a la unitat administrativa amb competència en matèria formació i docència de la conselleria competent en matèria de sanitat, i haurà de ser autoritzada per la persona titular del centre directiu competent en matèria formació i docència de la conselleria competent en matèria de sanitat, sense que això supose variació en la vigència de l'acreditació atorgada en la resolució.  
  
Article 11. Requisits dels centres de formació  
Els centres de formació de personal no sanitari per a l'ús de desfibril·ladors automàtics i semiautomàtics externs, hauran d'observar el compliment dels requisits següents:  
a) Disposar d'un programa de formació el contingut del qual mínim s'adapte a les matèries i continguts descrits en els programes de formació inicial i continuada per a l'ús de DESA.  
S'acreditarà en la memòria a què es refereix l'article 10, punt 1, apartat c, per mitjà de la presentació del programa.  
b) Comptar amb una dotació mínima de recursos de personal, que serà d'una persona docent per cada grup de deu alumnes.  
L'equip docent del centre de formació podrà estar constituït per:  
- Professionals sanitaris amb el curs d'instructor de suport vital o amb el curs de monitor de suport vital, amb certificat en vigor expedit per les administracions sanitàries de l'Estat, i entitats sanitàries els fins estatutaris de les quals siguen de caràcter científic i relacionats amb la matèria que regula aquest decret.  
- Professionals sanitaris dels serveis urgències hospitalaris i dels serveis d'emergències sanitàries (SES), de la conselleria competent en matèria de sanitat a la Comunitat Valenciana.  
- Professionals sanitaris dels serveis de prevenció de riscos laborals dels organismes de la Generalitat que exercisquen les competències en matèria de seguretat i salut en el treball.  
Tot el personal a qui es refereixen els paràgrafs anteriors, quan es tracte de personal al servei de les administracions públiques, haurà de complir amb el que estableix la legislació en matèria d'incompatibilitats al servei de les administracions públiques.  
S'acreditarà la capacitat per a la docència en la memòria justificativa que es presenta junt amb la sol·licitud, aportant còpies autentificades dels certificats acreditatius en vigor corresponents.  
c) Comptar amb una dotació mínima de recursos materials, que serà la següent per cada grup de deu alumnes i alumnes:  
- Dos maniquís de simulació que permeten la pràctica de maniobres de suport vital bàsic, incloent-hi obertura de la via aèria, la ventilació artificial (boca a boca, boca a nas o boca a màscara) i la compressió toràcica intermitent (denominada «massatge cardíac extern»), així com la utilització del DESA.  
- Un maniquí pediàtric de simulació.  
- Dos màscares per a ventilació artificial.  
- Un DESA de formació, degudament homologat.  
d) Disposar de locals que complisquen amb la normativa sobre habitabilitat de la Comunitat Valenciana, havent de disposar d'un espai mínim de 40 m² que permeta l'adequada pràctica formativa.  
  
Article 12. Inspecció i control  
Sense perjuí de les competències d'altres organismes per raó de la matèria, serà el centre directiu competent en matèria d'inspecció de la conselleria competent en matèria de sanitat, el que realitzarà la inspecció i control del compliment del que estableix el present decret, de conformitat amb el que disposa el Reial decret 1.591/2009, de 16 d'octubre.  
  
  
Article 13. Infraccions i sancions  
1. L'incompliment del que disposa el present decret donarà lloc a la corresponent responsabilitat administrativa en els termes previstos en la Llei 14/1986, de 25 d'abril, general de sanitat, i en la Llei 10/2014, de 29 de desembre, de la Generalitat, de salut de la Comunitat Valenciana.  
  
2. Les infraccions seran sancionades d'acord amb allò que s'ha disposat per la Llei 14/1986, de 25 d'abril, general de sanitat, i en la Llei 10/2014, de 29 de desembre, de la Generalitat, de salut de la Comunitat Valenciana.  
  
  
DISPOSICIONS ADDICIONALS  
  
Primera. Continguts educatius  
Es promourà per l'Administració de la Generalitat, a través de la conselleria competent en matèria d'educació, la introducció en els continguts educatius de l'Ensenyament Secundari Obligatori (ESO) i en l'etapa d'aquesta que es considere més oportuna, del coneixement en matèria de primers auxilis i suport vital bàsic que incloga, almenys, la petició d'ajuda al telèfon d'emergències 112, la reanimació cardiopulmonar (RCP) bàsica i l'ús d'un DESA.  
  
Segona. Entitats locals  
Les entitats locals podran instal·lar DESA addicionals als previstos en l'article 3 del present decret en els establiments o serveis de la seua titularitat o direcció.  
  
Tercera. Taxes  
L'Administració de la Generalitat podrà exigir el pagament de taxa per la prestació dels serveis d'acreditacions de centres de formació previstos en aquest decret, en els termes en què així s'establisca en la legislació de taxes de la Generalitat.  
  
Quarta. Incidència pressupostària  
La implantació i desenvolupament d'aquest decret no podrà tindre cap incidència en la dotació dels capítols de despesa assignats a la conselleria amb competències en matèria de sanitat i, en tot cas, haurà de ser atès amb els mitjans personals i materials de l'esmentada conselleria.  
  
  
DISPOSICIONS TRANSITÒRIES  
  
Primera. Adequació dels espais i comunicació  
1. Les persones físiques i les persones jurídiques responsables de la gestió o explotació d'espais obligats a disposar d'un DESA, hauran de complir amb els requisits previstos en aquest decret en un termini de dotze mesos a partir l'entrada en vigor.  
2. Les persones físiques i les persones jurídiques responsables de la gestió o explotació d'espais que ja tinguen instal·lat un o més DESA, hauran d'adequar-se als requisits establerts en aquest decret, en un termini de dotze mesos a partir l'entrada en vigor.  
  
Segona. Homologació  
Aquelles persones que hagen realitzat programes o cursos de formació per a l'ús del DESA en centres de formació de la Comunitat Valenciana després de la derogació del Decret 220/2007, de 2 de novembre, del Consell, tal com va establir el Decret 157/2014, de 3 d'octubre, del Consell, fins a l'entrada en vigor d'aquest decret, podran sol·licitar l'homologació de la formació a la unitat administrativa amb competència en matèria formació i docència de la conselleria competent en matèria de sanitat, que la concedirà només si es constatara que hi ha equivalència en contingut i durada amb els programes de formació inicial i continuada per a l'ús de DESA. En tot cas, l'homologació tindrà una validesa de dos anys a comptar de la data de realització del curs.  
  
  
  
DISPOSICIÓ DEROGATÒRIA  
  
Única. Derogació  
Queden derogades totes les disposicions del mateix rang o inferior que s'oposen al que disposa aquest decret.  
  
  
DISPOSICIONS FINALS  
  
Primera. Desenvolupament  
Es faculta la persona titular de la conselleria amb competències en matèria de sanitat, per a dictar les disposicions necessàries per al desenvolupament i aplicació del que disposa aquest decret.  
  
Segona. Entrada en vigor  
Aquest decret entrarà en vigor l'endemà de ser publicat en el Diari Oficial de la Generalitat Valenciana.  
  
València, 6 d'octubre de 2017  
  
El president de la Generalitat,  
XIMO PUIG I FERRER  
  
La consellera de Sanitat Universal i Salut Pública,  
CARMEN MONTÓN GIMÉNEZ


Còpia Permalink ELI